Document ID: 32011D0730

DECIZIA DE PUNERE ÎN APLICARE A COMISIEI
din 9 noiembrie 2011
privind o contribuție financiară a Uniunii la măsurile de urgență de combatere a febrei aftoase în Bulgaria în 2011
[notificată cu numărul C(2011) 7993]
(Numai textul în limba bulgară este autentic)
(2011/730/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2009/470/CE a Consiliului din 25 mai 2009 privind anumite cheltuieli în domeniul veterinar (1), în special articolul 14,
întrucât:
(1)
Febra aftoasă este o boală virală extrem de contagioasă care afectează animalele biongulate sălbatice și domestice, având un impact puternic asupra profitabilității crescătoriilor de animale și cauzând perturbări ale comerțului în interiorul Uniunii și ale exportului către țările terțe.
(2)
În cazul apariției unui focar de febră aftoasă, există riscul ca agentul infecțios să se răspândească la alte exploatații agricole în care se găsesc animale din speciile susceptibile din statul membru respectiv, precum și în alte state membre și în țări terțe prin circulația animalelor susceptibile vii sau a produselor provenite de la acestea.
(3)
Directiva 2003/85/CE a Consiliului din 29 septembrie 2003 privind măsurile comunitare de combatere a febrei aftoase, de abrogare a Directivei 85/511/CEE și a Deciziilor 89/531/CEE și 91/665/CEE și de modificare a Directivei 92/46/CEE (2) stabilește măsurile care, în eventualitatea apariției unui focar, trebuie să fie puse în aplicare de statele membre, în regim de urgență, pentru a împiedica răspândirea în continuare a virusului.
(4)
Decizia 2009/470/CE stabilește procedurile care reglementează contribuția financiară a Uniunii la măsuri veterinare specifice, inclusiv la măsuri de urgență. În conformitate cu articolul 14 alineatul (2) din respectiva decizie, statele membre obțin o contribuție financiară la costurile anumitor măsuri pentru eradicarea febrei aftoase.
(5)
Articolul 14 alineatul (4) din Decizia 2009/470/CE stabilește normele privind procentajul cheltuielilor suportate de statul membru respectiv, care pot fi acoperite de contribuția financiară din partea Uniunii.
(6)
Plata unei contribuții financiare din partea Uniunii pentru măsurile de urgență de eradicare a febrei aftoase face obiectul normelor stabilite prin Regulamentul (CE) nr. 349/2005 al Comisiei din 28 februarie 2005 de stabilire a normelor privind finanțarea comunitară a intervențiilor de urgență și a combaterii anumitor boli ale animalelor menționate în Decizia 90/424/CEE a Consiliului (3).
(7)
În primele șase luni ale anului 2011, în Bulgaria au apărut focare de febră aftoasă. În conformitate cu Directiva 2003/85/CE, Bulgaria a luat măsuri pentru combaterea acestor focare.
(8)
Prin prezentarea de rapoarte către Comitetul permanent pentru lanțul alimentar și sănătatea animală și prin transmiterea continuă de informații cu privire la evoluția situației bolii, autoritățile din Bulgaria au fost în măsură să demonstreze că au pus în aplicare în mod eficient măsurile de combatere a bolii prevăzute în Directiva 2003/85/CE.
(9)
Prin urmare, autoritățile din Bulgaria și-au îndeplinit obligațiile tehnice și administrative cu privire la măsurile prevăzute la articolul 14 alineatul (2) din Decizia 2009/470/CE și la articolul 6 din Regulamentul (CE) nr. 349/2005.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Contribuția financiară a Uniunii către Bulgaria
(1) Bulgaria beneficiază de o contribuție financiară din partea Uniunii pentru cheltuielile suportate de acest stat membru pentru aplicarea măsurilor de combatere a febrei aftoase pe teritoriul său în primele șase luni ale anului 2011, în conformitate cu articolul 14 alineatele (2) și (4) din Decizia 2009/470/CE.
(2) Contribuția financiară a Uniunii este egală cu 60 % (șaizeci la sută) din totalul cheltuielilor eligibile.
(3) Valoarea contribuției financiare menționate la alineatul (1) se stabilește printr-o decizie ulterioară care se va adopta conform procedurii stabilite la articolul 40 alineatul (2) din Decizia 2009/470/CE.
Articolul 2
Destinatar
Prezenta decizie se adresează Republicii Bulgaria.
Adoptată la Bruxelles, 9 noiembrie 2011.

Labels: 18
19
5
6